Koben en sy Rex word herenigKoben omhels vir Rex (Foto: Verskaf) Koben Hofmeyr (16), die jong seun van Louis Trichardt in Limpopo wat sy nekwerwels in ’n rugbywedstryd in Mei beseer het, kon die afgelope naweek van sy rehabilitasiesentrum wegbreek om tuis tyd saam met die sy vriende en sy hond te kan deurbring. Koben is steeds voltyds by ŉ rehabilitasiesentrum, waar hy goeie vordering maak. Koben se pa, Trompie Hofmeyr, het aan Maroela Media vertel dat dit gevoel het soos “hemel op aarde” toe Koben tuis was. “Dit was fantasties. Koben was self baie bewoë en oorstelp van vreugde. Ons was maar almal baie emosioneel; dit was fantasties om hom daar te hê,” het hy gesê. Koben kon ook sy geliefde bokserhond, Rex, vir die eerste keer sedert sy rugbyongeluk sien. Volgens Hofmeyr was Koben bekommerd dat Rex nie gaan onthou wie hy is nie. Rex het die hele naweek by Koben op die bed gelê (Foto: Verskaf) “Dit was sy grootste vrees, want hy is baie lief vir Rex. Mense in die rehabilitasiesentrum het vir hom gesê dat ŉ hond sy eienaar baie keer nie herken nie omdat hy in ŉ rolstoel is en nou ŉ ander vorm aanneem,” het Hofmeyr gesê. “Maar Rex het Koben dadelik herken. Toe hy vir Koben sien het hy sommer op hom gespring. Koben het vir Rex lank gedruk.” Koben het vir Rex gekry toe hy nog ŉ klein hondjie was. Die hondjie was verwaarloos en die Hofmeyr-gesin het hom toe aangeneem. “Koben en Rex het ŉ baie goeie verhouding, hulle is baie lief vir mekaar. Vandat Koben in die hospitaal opgeneem is, het Rex na hom gesoek. Hy het nie geweet wat van sy eienaar geword het nie. As ons die hond gesoek het, het hy op Koben se bed gelê en wag vir hom om terug te kom,” het Hofmeyr vertel. “Toe ons Sondagaand ná sy tyd by die huis weer Koben se tasse begin pak kon Rex weer agterkom iets is aan die gebeur. Hy het weer op Koben se bed, sommer by hom, gaan lê, want hy kon sien sy baas is weer op pad. Koben vrek oor sy hond, so dis maar baie emosioneel.” Koben en van sy vriende by sy verrassingspartytjie (Foto: Verskaf) Daar is ook Vrydagaand ŉ groot verrassingspartytjie vir Koben gehou waar al sy vriende, amper sy hele skool, kinders van ander skole, én kinders teen wie hy in sport deelgeneem het, bymekaargekom het om saam met hom sy beterskap te vier. “Verder het Koben die naweek saam met van sy nefies en niggies op die plaas rondgery, ŉ bietjie tarentale gejag en ŉ spitbraai gehou. Hy was ook baie bly want hy kon ook bietjie Playstation 2 speel, natuurlik met Rex wat styf teen hom lê. Sondag het ons sommer net lekker saam godsdiens gehou en rustig gewees,” het Hofmeyr gesê. Hofmeyr het gesê dat Koben verder nog besig is met rehabilitasie, maar dat hy steeds aanhou om goeie vordering te maak. “Hy kan albei sy hande beweeg en hy kan sy een been self optel. Ons het van die begin af gesê ons kan niks voorspel wat gaan gebeur nie, maar ons kan die Here se krag voel. Dit is wonderlik om te weet daar is ŉ God wat hom help. Ek dink hy gaan ŉ lewende getuie van ŉ groot wonderwerk wees,” het Hofmeyr gesê. Lees meer oor Koben hier.